Kuri uyu wa 17 Nzeli 2013, kimwe no mu gihugu hose mu Karere ka Gatsibo nibwo hatowe abazahagararira abagore mu nteko ishinga amategeko umutwe w'abadepite. Ibi bikaba ari mu gikorwa cy'amatora y'abadepite cyatangiye ku munsi w'ejo hashize tariki 16 Nzeli 2013.
Abakandida depite bazahagararira abagore bo mu Ntara y'iburasirazuba, ubwo bari mu gikorwa cyo kwiyamamaza, wasangaga abenshi bavuga ko nibaramuka bagiriwe icyizere bagatorwa bazibanda cyane ku kuzamura imibereho y'umugore cyane cyane uwo mu cyaro.
Ibyifuzo nk'ibi kandi ninabyo byagiye bigaragazwa na bamwe mu bagore twagiye tuganira nabo, ah obo bongeragaho ko banifuza ko abazabahagararira bazibanda cyane no kuburingare bwo mu muryango, umugore akarushaho guhabwa agaciro mu gufata ibyemezo.
Mbabazi Consolee uhagarariye inama nkuru y'Igihugu y'abagore CNF mu Karere ka Gatsibo, avuga ko akurikije uko amatora yagenze bizeye ko ibizayavamo bizagira akamaro, ati:"Abo twitoreye kuzaduhagararira twizeye ko bazazana impinduka zifatika mu mibereho y'umugore ikarushaho kuba myiza".
Bitegenyijwe ko mu gihugu hose hazatorwa abazahagararira abagore mu nteko ishingamategeko umutwe w'abadepite 24, buri ntara ikazavamo batandatu.